Aussie-dorp se kwik styg tot bo 50 °C | Maroela Media
Aussie-dorp se kwik styg tot bo 50 °C
Kenners waarsku rekordhoë temperature kan weens aardverwarming aan die orde van die dag word in Australië. Die land steier reeds onder geweldige bosbrande. (Foto: Sean Blocksidge/Brand- en nooddiensdept.: WA/AFP)
'n Afgeleë dorp in Wes-Australië het die land se warmste dag in die geskiedenis geëwenaar met die kwik wat tot 50,7 °C gestyg het.
Temperature soos hierdie kan in Australië weens aardverwarming boonop aan die orde van die dag word, het die land se Klimaatraad gewaarsku.
Die kusdorp Onslow het die witwarm temperatuur Donderdagmiddag bereik.
"Nuwe Wes-Australiese maksimum temperatuurrekord en gelyk aan 'n nasionale temperatuurrekord," het die staat se buro vir meteorologie getwiet.
"Onslow het 'n ongekende 50,7 °C bereik, 'n WA-rekord en gelyk aan Australië se warmste dag wat 62 jaar gelede in Oodnadatta SA aangemeld is."
Volgens die buro se webwerf het die land laas 'n temperatuur van 50,7 °C op 2 Januarie 1960 by Suid-Australië se Oodnadatta-lughawe opgeteken.
Dr. Martin Rice, navorsingsdirekteur by die Klimaatraad, sê die rekord is "deel van 'n langtermynverwarmingsneiging wat aangedryf word deur die brand van steenkool, olie en gas".
Hy sê uiterste temperature het reeds "noodlottige katastrofiese gevolge" in Australië.
"Hittegolwe is 'n stil moordenaar in Australië; dit veroorsaak meer sterftes as enige ander uiterste weerverskynsel."
Australië het 'n somer met bosbrande in die land se weste en lewensgevaarlike oorstromings aan sy oostelike kus ondervind.
Rice sê, sonder 'n daling in kweekhuisgasse, gaan rekordtemperature algemeen in Australië word.
"In Sydney en Melbourne gaan ons 50 °C-somerdae teen 2030 ondervind."
Die buro vir meteorologie sal die rekord na verwagting Vrydag amptelik bevestig nadat verskeie beheermaatreëls nagegaan is.
Dit is nie meer aardverwarming nie dit is nou klimaatsverandering. In 62 jaar dieselfde temperatuur 50° te haal is darem nie 'n krisis nie.
Aardverwarming aangedryf deur die gebruik van steenkool, olie en gas? So die regerings wat so speel met die weer deur cloud-seeding het niks daarmee uit te waai nie? Dis interessant hoe baie cloud-seeding sessies net in ons klein dorpie gebeur. Ek dink die regerings wat so speel met die weer het 'n baie groter impak op "klimaatsverandering" as die besoedeling van steenkool, olie en gas.
Een dag bo 50 ° en almal se aardverwariming, masr die ander 51 weke is dit normaal en niemand se n woord nie. Dis n siklus waardeer ons gaan. Nou is dit n droo jaar en die die volgende jaar reen dit weer baie.
So, hierdie inligting se ook dat daar net so 'n warm dag 62 jaar gelede was. Ek voel nie te gespanne nie.
Let wel: elke bosbrand tot dusver hierdie somer in die Perth- omgewing is deur brandstigters veroorsaak.